**Referat fra generalforsamlingen i Glostrup Badminton Club**

**afholdt den 26. marts 2025 kl. 17.30**

**Glostrup Idrætspark, Foreningslokale 3**

**1. Valg af dirigent**

Michael Nielsen (revisor) blev valgt som dirigent, og kunne bekræfte, at generalforsamlingen var lovligt indkaldt.

**2. Valg af stemmetællere og referent**

Lars Enevoldsen og Kurt blev valgt som stemmetællere og Lars Enevoldsen som referent.

Til stede fra bestyrelsen: Lars Enevoldsen, Anders Wandahl, Michael Andersen og Kelvin Luong.

Derudover 19 medlemmer fra Formiddagsafdelingen.

Fraværende bestyrelsesmedlemmer: Kim Enggaard (udtræder af bestyrelsen)

**3. Formandens/Bestyrelsens beretning**

Anders Wandahl orienterede om året der er gået.

Efter Nicklas Rosenvinges pludselige stop som træner i april sidste år, er der nu styr på trænersituationen i klubben med Joakim Dyhr Bach i spidsen som cheftræner.

Vi har nu i alt 6 trænere ansat. Dog er der højst 2 lønnede trænere på arbejde samtidigt. 2 trænere har været på trænerkursus og yderligere 3 spillere har deltaget på hjælpetrænerkursus. Vi vil i fremtiden forsøge at uddanne vores egne trænere.

Klubben har i denne sæson haft hele 11 hold med i Holdturneringen. Desværre har kun et hold kvalificeret sig til Sjællandsmesterskab og Danmarksmesterskab. Men flere andre hold var faktisk ganske tæt på at kvalificere sig. Vi har haft søndage med hjemmekampe hvor vi har afholdt mere end 80 kampe og gjorde brug af både hal 2 og hal 3.

Vi har været på tur til Lalandia. Som forsøg blev turen afholdt ved sæsonstart i forsøg på at skabe et bedre socialt sammenhold i klubben tidligere på sæsonen. Turen gik godt med 24 deltagere, men det er desværre en meget dyr tur og det er besluttet ikke at tage af sted igen, så det var den sidste tur til Lalandia.

Årets tur til Bornholm og Smasher-cup blev ikke gennemført da Badminton Danmark besluttede at turneringen ikke skulle være pointgivende i år. I stedet for turen til Bornholm arrangerede vi en fællestur til Guldborgsund-cup – en turnering over 2 dage med overnatning på en skole. Det var en stor succes som vi vil gentage til næste år. 14 spillere deltog fra GBC

Alle ungdomshold var fyldt op ved sæsonstart og der er stadig et fint fremmøde så hallen er fuld. Der er ledige pladser på vores Seniorhold med træner og på hold for Motionister/Veteraner.

Der er et stigende antal ungdomsmedlemmer i klubben, og vi er ved at løbe tør for ”ledige tider”. Vi har derfor søgt kommunen om yderligere tid om mandagen.

Vi har afholdt Klubmesterskab med Bauhaus som sponsor og håber på at gøre dette til en fast tradition.

Vi har været med til at afholde Vestegnsturnering med mere end 350 deltagere. Heraf kom hele 46 deltagere fra GBC. Der blev der spillet i alt 317 kampe over 2 dage i Glostrup og turneringen var en stor succes.

Bente orienterede om formiddagsafdelingen:

Der har som altid været fuldt fart på i afdelingen: Der afholdes blandt andet en månedlig kaffedag med miniturnering og der afholdes arrangementer og stævner med naboklubberne SB50, Greve og Taastrup. Der er også afholdt Juleafslutning og udflugt. Der kan til tider være overbooket i hallen, men det går. Der er i øjeblikket 47 medlemmer.

Klubbens økonomi blev kort omtalt og der blev redegjort for den relative store stigning i lønudgifter.

Anders Wandahl orienterede herefter om yderligere nye tiltag i klubben:

Vi vil blandt andet forsøge at skabe flere sociale arrangementer:

Aftenarrangementer med overnatning er en mulighed. Fællesture til Greve Badminton klub. Vores træner David spiller på dette hold og holdet har netop sikret sig oprykning til Badmintonligaen.

Vi vil etablere samarbejde med Herlev Hjorten Badminton og vi vil forsøge at starte et miniton-hold op.

Formandens beretning blev godkendt.

**4. Cheftrænerens beretning**

Anders Wandahl orienterede på cheftrænerens vegne:

Efter en lidt kaotisk opstart på året med nogle uhensigtsmæssige fordelinger på holdene har vi nu opnået den ønskede struktur på træningstiderne og på vores indmeldelsesprocedure.

Vi har opnået et tilfredsstillende og passende fremmøde på alle hold.

Vi har forsøgt os med ekstra/talenttræning fredag eftermiddag. Vi kunne ønske flere deltagere, men 19 spillere har på nuværende tidspunkt prøvet kræfter med dette.

Trænerteamet er blevet udvidet og på nuværende tidspunkt råder vi over et meget dygtigt, kompetent og veluddannet trænerteam og vi vil fortsætte uddannelsen af trænere og hjælpetrænere.

Vi opfordrer ungdomsspillerne til at deltage i individuelle turneringer. Deltagelse i individuelle turneringer med deltagere fra andre klubber forbedrer spillernes færdigheder og kan skabe sociale bånd på tværs af klubberne. Det styrker også sammenholdet mellem vore medlemmer hvis de deltager i samme turnering. Vi ser en øget interesse fra medlemmerne for at deltage i disse turneringer.

Cheftrænerens beretning blev godkendt.

**5. Forelæggelse og godkendelse af regnskab.**

Regnskab for 2024 som var udsendt sammen med indkaldelse til Generalforsamlingen blev gennemgået.

Der var en længere diskussion om udgiften til rengøring af køkken i forbindelse med lån af restauranten på Stadion.

Det viser sig, at der har været fakturaer på dette tilbage fra 2020 som ikke er/var blevet betalt. Efter at bestyrelsen var gjort opmærksom på dette blev alle fakturaer betalt d. 18/3-2025.

Revisor underskrev regnskabet som allerede var underskrevet af bestyrelsen.

Regnskabet blev godkendt.

**6. Indkomne forslag.**

Der var ingen indkomne forslag.

**7. Forelæggelse og godkendelse af budget og kontingent for 2025/2026.**

Bestyrelsen redegjorde for deres ønsker om den fremtidige drift af klubben. I forhold til tidligere år betyder dette en væsentlig stigning i lønudgifterne som allerede er synlige i regnskabet for 2024.

Denne forøgede lønudgift medfører en forhøjelse af kontingentet for spillere med træner. Samtidigt betyder den generelle prisudvikling også at der bør justeres på de andre kontingenter i klubben.

Bestyrelsen foreslår derfor følgende kontingenter/vilkår for sæson 2025/2026:

Ungdom: kr. 1.600,00

Senior (m/træner): kr. 2.000,00

Veteran/Motionist: kr. 1.200,00

Formiddagshold: kr. 900,00

Samtidigt foreslår bestyrelsen at prisen på et rør med bolde hæves til kr. 230,00 (set i lyset af en snarlig forventet prisstigning fra leverandøren)

Tilskud til Formiddagsholdet vil for sæson 2025/2026 være kr. 7.000,00 og klubben dækker op til 3 gange rengøring af køkken i forbindelse med brug af Restauranten.

Der opstod en længere debat om de foreslåede vilkår og kontingentsatser.

Til sidst blev budgettet med ovenstående beløb dog vedtaget.

**8. Valg af bestyrelsesmedlemmer.**

Anders Wandahl, på valg, modtager genvalg

Lars Enevoldsen, på valg, modtager genvalg

Michael Andersen, på valg, modtager genvalg

Kelvin Luong, ikke på valg

Kim Enggaard ønsker at trække sig fra bestyrelsen

Der var ikke flere der ønskede at blive medlem af bestyrelsen som herefter består af Anders Wandahl, Lars Enevoldsen, Michael Andersen og Kelvin Luong.

Bestyrelsen konstituerer sig selv.

**9. Valg af revisor.**

Michael Nielsen blev valgt som revisor. Han har godkendt og påtegnet regnskabet.

**10. Eventuelt.**

Der var ikke yderligere.

Dirigenten afsluttede generalforsamlingen og takkede for god ro og orden.

Referent

Lars Enevoldsen

Glostrup d. 26/3-2025.

Dirigent

Michael Nielsen

Glostrup d. / -2025.